32000L0042
L 158/51
JURNALUL OFÍCIAL AL UNIUNII EUROPENE
DIRECTIVA 2000/42/CE A COMISIEI
din 22 iunie 2000
de modificare a anexelor la Directivele 86/362/CEE, 86/363/CEE și 90/642/CEE ale Consiliului de stabilire a conținuturilor maxime de reziduuri de pesticide de pe și din cereale, produsele alimentare de origine animală și anumite produse de origine vegetală, inclusiv fructe și legume
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide de pe și din cereale (1), astfel cum a fost modificată ultima dată prin Directiva 2000/24/CE a Comisiei (2), în special articolul 10,
având în vedere Directiva 86/363/CEE a Consiliului din 24 iulie 1986 de stabilire a conținuturilor maxime de reziduuri de pesticide de pe și din produsele alimentare de origine animală (3), astfel cum a fost modificată ultima dată prin Directiva 2000/24/CE, în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide de pe și din anumite produse de origine vegetală, inclusiv fructe și legume (4), astfel cum a fost modificată ultima dată prin Directiva 2000/24/CE, în special articolul 7,
întrucât:
(1)
Directivele Consiliului 94/29/CE (5) și 94/30/CE (6), precizând conținutul maxim de reziduuri din anexele la Directivele 86/362/CEE, 86/363/CEE și 90/642/CEE pentru benalaxil, benfuracarb, carbofuran, carbosulfan, ciflutrină, etefon, fenarimol, furatiocarb, lambda-cihalotrină, metalaxil și propiconazol, au prevăzut ca, pentru numeroase produse alimentare, conținutul maxim de reziduuri să fie stabilit automat la un nivel corespunzător limitei de detecție adecvate, cu excepția cazului în care a fost stabilit alt conținut înainte de 30 iunie 1999. Directiva 97/71/CE a Comisiei (7) a modificat acest termen, fixându-l „până la 1 iulie 2000”.
(2)
Directivele 95/38/CE (8) și 95/39/CE (9) ale Consiliului, precizând conținutul maxim de reziduuri din anexele la Directivele 86/362/CEE, 86/363/CEE și 90/642/CEE pentru aldicarb, amitraz, metidation, metomil, tiodicarb, pirimifos-metil și tiabendazol, au prevăzut ca, pentru numeroase produse alimentare, conținutul maxim de reziduuri să fie stabilit automat la un nivel corespunzător limitei de detecție adecvate, cu excepția cazului în care a fost stabilit un alt conținut înainte de 1 iulie 2000.
(3)
Directivele 96/32/CE (10) și 96/33/CE (11) ale Consiliului, precizând conținutul maxim de reziduuri din anexele la Directivele 86/362/CEE, 86/363/CEE și 90/642/CEE pentru clormequat, diazinon, dicofol, disulfoton, endosulfan, oxid de fenbutatin, mecarbam, forat, propoxur, propizamid, triazofos și triforin, au prevăzut ca, pentru numeroase produse alimentare, conținutul maxim de reziduuri să fie stabilit automat la un nivel corespunzător limitei de detecție adecvate, cu excepția cazului în care a fost stabilit un alt conținut înainte de 30 aprilie 2000. Directiva 97/71/CE a modificat acest termen, fixându-l „până la 1 iulie 2000”.
(4)
Directiva 98/82/CE a Comisiei (12), precizând conținutul maxim de reziduuri din anexele la Directivele 86/362/CEE, 86/363/CEE și 90/642/CEE pentru benomil, carbendazim, tiofanat-metil, clorotalonil, fenvalerat (inclusiv alte amestecuri de compuși), acefat și quinalfos, au prevăzut ca, pentru numeroase produse alimentare, conținutul maxim de reziduuri să fie stabilit automat la un nivel corespunzător limitei de detecție adecvate, cu excepția cazului în care a fost stabilit un alt conținut înainte de 1 iulie 2000.
(5)
Pozițiile de mai sus care figurează în anexele la directive au fost lăsate „deschise” sau au fost stabilite cu titlu provizoriu, deoarece datele disponibile erau, la data adoptării lor, insuficiente pentru a justifica stabilirea unui conținut maxim de reziduuri la scară comunitară. Prin adoptarea termenului menționat mai sus, obiectivul era să se dea părților interesate suficient timp pentru a furniza datele necesare unei eventuale adoptări, în cazuri justificate, a unui conținut maxim de reziduuri superior limitei de detecție, la scară comunitară. Părțile interesate au fost informate în legătură cu acest termen. Pentru numeroase poziții deschise, datele suplimentare au fost furnizate, permițând fixarea conținutului maxim de reziduuri. În cazul în care nu au fost furnizate nici un fel de date suplimentare, conținutul maxim de reziduuri trebuie să se stabilească la limita de detecție.
(6)
Parteneri comerciali ai Comunității au depus cereri sprijinite de date suplimentare, vizând obținerea unor toleranțe mai mari pentru unele dintre aceste pesticide, în ceea ce privește pozițiile la care conținutul maxim comunitar fusese deja stabilit în anexele la directivele de bază.
(7)
Informațiile disponibile au fost examinate. Pentru numeroase poziții, datele sunt suficiente pentru a se stabili un conținut superior limitei de detecție și este oportun să se stabilească acest conținut. Pentru anumite poziții, informațiile disponibile sunt insuficiente și conținutul maxim de reziduuri se va stabili la pragul de detecție. Pentru altele, informațiile sunt suficiente, dar atestă faptul că stabilirea unui conținut maxim de reziduuri superior limitei de detecție riscă să ducă la o expunere acută sau cronică inacceptabilă a consumatorului la aceste reziduuri. În astfel de cazuri, conținutul maxim de reziduuri se va stabili la limita de detecție.
(8)
Decizia 98/270/CE a Comisiei din 7 aprilie 1998 referitoare la retragerea autorizațiilor acordate produselor fitosanitare conținând fenvalerat ca substanță activă (13) impunea statelor membre să retragă, înainte de 7 aprilie 1999, autorizațiile acordate pentru fenvalerat în produsele fitosanitare. Utilizarea esfenvaleratului rămâne autorizată. Deoarece descrierea actuală a reziduurilor „Fenvalerat inclusiv alte amestecuri de compuși” menționate în anexele la Directivele 86/362/CEE, 86/363/CEE și 90/642/CEE nu face distincție între reziduurile provenite din utilizarea fenvaleratului și cele rezultate din utilizarea esfenvaleratului, trebuie să se modifice definiția reziduurilor și conținutul maxim pentru a se stabili clar că utilizarea esfenvaleratului continuă să fie autorizată și cea a fenvaleratului este interzisă.
(9)
Expunerea consumatorilor pe toată durata vieții lor la aceste pesticide prin intermediul produselor alimentare care pot să conțină reziduuri ale acestor pesticide a fost estimată și evaluată în conformitate cu procedurile și practicile folosite în Comunitatea Europeană, ținându-se seama de directivele publicate de Organizația Mondială a Sănătății (14) și s-a calculat că acest conținut maxim de reziduuri stabilit în prezenta directivă nu determină depășirea dozelor zilnice admise.
(10)
Expunerea acută a consumatorilor la aceste pesticide prin intermediul fiecăruia din produsele alimentare care pot să conțină reziduuri ale acestor pesticide a fost estimată și evaluată în conformitate cu procedurile și practicile folosite în Comunitatea Europeană, ținându-se seama de directivele publicate de Organizația Mondială a Sănătății. S-a calculat că acest conținut maxim stabilit de prezenta directivă pentru pozițiile deschise nu antrenează efecte toxice acute.
(11)
Pentru a se garanta o protecție adecvată a consumatorului împotriva expunerii la reziduurile care se află în sau pe produsele pentru care nu s-a acordat nici o autorizație, este recomandat să se fixeze conținutul maxim de reziduuri la un nivel corespunzător limitei de detecție pentru toate produsele menționate de Directivele 86/362/CEE, 86/363/CEE și 90/642/CEE.
(12)
Partenerii comerciali ai Comunității au fost consultați cu privire la conținutul stabilit de prezenta directivă prin intermediul Organizației Mondiale a Comerțului și observațiile lor cu privire la acest conținut au fost luate în considerare.
(13)
Avizul Comitetului științific pentru plante, în special orientările și recomandările referitoare la protecția consumatorilor de produse alimentare tratate cu pesticide, a fost luat în considerare. Metodologia descrisă de Organizația Mondială a Sănătății, menționată mai sus, aplicată de statele membre raportoare, controlată și evaluată de Comisie în cadrul Comitetului permanent fitosanitar, este în conformitate cu orientările stabilite de Comitetul științific pentru plante (15).
(14)
Măsurile prevăzute de prezenta directivă sunt în conformitate cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
Conținuturile maxime de reziduuri enumerate la Anexa I la prezenta directivă le înlocuiesc pe cele enumerate la Anexa II, partea A, la Directiva 86/362/CEE pentru pesticidele respective.
Articolul 2
(1) Conținuturile maxime de reziduuri enumerate la Anexa II la prezenta directivă le înlocuiesc pe cele enumerate la Anexa II, partea A, la Directiva 86/363/CEE pentru pesticidele respective.
(2) Conținuturile maxime de reziduuri enumerate la Anexa III la prezenta directivă le înlocuiesc pe cele enumerate la Anexa II, partea B, la Directiva 86/363/CEE pentru pesticidele respective.
Articolul 3
(1) Conținuturile maxime de reziduuri enumerate la Anexa IV la prezenta directivă le înlocuiesc pe cele enumerate la Anexa II la Directiva 90/642/CEE pentru pesticidele respective.
(2) Conținutul maxim de reziduuri de acefat pe piersici este stabilit la 0,02 (16) mg/kg.
Articolul 4
Statele membre pun în aplicare actele cu putere de lege și actele administrative necesare pentru a se conforma prezentei directive până la 28 februarie 2001. Statele membre informează de îndată Comisia cu privire la aceasta.
Acestea aplică aceste măsuri de la 1 iulie 2001.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
Articolul 5
Prezenta directivă intră în vigoare în ziua următoare datei publicării în Jurnalul Oficial al Comunităților Europene.
Articolul 6
Prezenta directivă se adresează statelor membre.
Adoptată la Bruxelles, 22 iunie 2000.